বজবজে মধুচক্রে হানা পুলিশের, গ্রেফতার ১৭

বজবজ: বজবজে (Budge Budge) মধুচক্রে হানা দিয়ে গ্রেফতার পুরুষ ও মহিলা সহ ১৭ জন। ডায়মন্ড হারবার (Diamond Harbour) জেলা পুলিশ সূত্রের খবর, দক্ষিণ ২৪ পরগনার বজবজ থানার অন্তর্গত নিশ্চিন্তপুর গ্রাম পঞ্চায়েতের রবীন্দ্র কানন শিশু উদ্যানের পাশে দীর্ঘদিন ধরেই চলছিল এই দেহ ব্যবসার রমরমা কারবার। রবিবার সন্ধে সাড়ে সাতটা নাগাদ স্থানীয় এক গৃহবধূকে এক ক্রেতা কটুক্তি করায় বাঁধে বচসা। পরিস্থিতি এমন জায়গায় পৌঁছায় যে ঘটনাস্থলে বজবজ থানার পুলিশকে যেতে হয়। তখনই আশেপাশের মানুষজন পুলিশকে জানায় “দীর্ঘদিন ধরেই এই এলাকায় মধুচক্রের আসর বসে। বাইরের বিভিন্ন ক্রেতা এখানে এসে প্রায়শই আশেপাশের মানুষজনকেও কটুক্তি করে। তাদের এও দাবি এক প্রভাবশালী নেতার শালী এই দেহ ব্যবসার কারবারটি চালায়। সেই কারণেই বহুবার অভিযোগ করা সত্ত্বেও পুলিশ কোন পদক্ষেপ নেয় নি।

আরও পড়ুন: স্বামীর কিডনি বিক্রির টাকা নিয়ে চম্পট স্ত্রী

তবে ডায়মন্ড হারবার জেলা পুলিশ সূত্রে খবর, এর আগে কেউই কখনওই বজবজ থানায় মৌখিক বা লিখিত কোন অভিযোগই এই মধুচক্রের ব্যাপারে করেনি। রাতেই বজবজ থানার পুলিশ ওই মধুচক্রের আসর থেকে মক্ষী রানী রিংকি বিবি সহ পাঁচ মহিলা এবং ১২ জন পুরুষকে গ্রেফতার করে বজবজ থানায় নিয়ে আসে। তাদের বিরুদ্ধে আজ ইম্মোরাল ট্রাফিক প্রিভেনশন অ্যাক্টে মামলা রুজু করে আলিপুর কোর্টে পাঠিয়েছে। যদিও সমগ্র ঘটনায় স্থানীয়রা মুখে কুলুপ এঁটেছেন, তারা কেউই প্রকাশ্যে এই ব্যাপারে কিছু বলতে চাইছেন না। জানা গিয়েছে রিংকি বিবির ঘর ভাড়া করেই মোট চারজন দালাল এই ব্যবসাটি চালাচ্ছিল।

অন্য খবর দেখুন